kardosdrur/scandi-wiki huggingface dataset:
Hertug af Albany

Hertug af Albany er en skotsk (senere britisk) titel, der blev oprettet i 1398. Hertugdømmets størrelse var ikke fastsat præcist, men svarede nogenlunde til Pikternes kongedømme. 

I år 1900 arvede den daværende hertug af Albany den tyske stat Sachsen-Coburg og Gotha. Han deltog i 1. verdenskrig på tysk side, derfor blev han frataget titlen Hertug af Albany i 1919. 

Hans søn giftede sig med en baronesse i 1932. Derfor måtte sønnen og dennes efterkommere give afkald på deres (teoretiske) arveret til Hertugdømmet Sachsen-Coburg og Gotha. Derimod har baronessens efterkommere ikke givet afkald på muligheden for at få titlen Hertug af Albany.

Skotske hertuger af Albany 
Fra 1398 til 1541 blev adskillige medlemmer af den skotske kongeslægt udnævnt til hertuger af Albany.

Femte oprettelse 
 1565: Henry Stuart, Lord Darnley, blev også titulær konge i 1565, gift med Marie Stuart, skotternes dronning. 
 1567: Jakob 6. af Skotland, gift med Anne af Danmark.

Sjette oprettelse 
 1603-1625: Karl 1. af England, anden søn af Anne af Danmark og Jakob 6. af Skotland, Karl 1. var også engelsk hertug af York.

Syvende oprettelse 
 1660-1685: Jakob 2. af England, anden overlevede søn af Karl 1., også engelsk hertug af York. Albany hovedstad i den amerikanske delstat New York er opkaldt efter Jakob 2.

Storbritanniens hertuger af York og Albany

Huset Hannover 
Skotland og England blev forenet til Storbritannien i 1707. I 1714 kom Huset Hannover på den britiske trone. York er en engelsk titel og Albany er en skotsk titel.

Første oprettelse 
 1716-1728: Ernst, hertug af York og Albany, bror til Georg 1. af Storbritannien, anden søn kurfyrstinde Sophia af Hannover, oldesøn af Jabob 6. af Skotland og hans danskfødte dronning Anne.

Anden oprettelse 
 1760-1767: Edvard August, hertug af York og Albany, bror til Georg 3. af Storbritannien og bror til dronning Caroline Mathilde af Danmark-Norge, anden søn af Frederik Ludvig af Wales, sønnesøn af Georg 2. af Storbritannien.

Tredje oprettelse 
 1784-1827: Frederik August, hertug af York og Albany, anden søn og andet barn af Georg 3. af Storbritannien, bror til Georg 4. af Storbritannien, britisk tronfølger 1820-1827.

Huset Sachsen-Coburg og Gotha

Britiske hertuger af Albany

Ottende oprettelse 
 1881-1884: Prins Leopold, fjerde søn af dronning Victoria af Storbritannien.
 1884-1919: Carl Eduard (morfar til Carl 16. Gustav af Sverige) var hertug af Sachsen-Coburg og Gotha fra 1900 til 1918. Han deltog i 1. verdenskrig på tysk side og blev derfor frataget titlen Hertug af Albany i 1919, han døde i 1956.

Arvinge til titlen Hertug af Albany 
 1956-1972: Johann Leopold Prinz von Sachsen-Coburg und Gotha (1906-1972), kronprins til Sachsen-Coburg og Gotha, gift i 1932 med Feodora Freiin von der Horst (1905-1991). 
 1972-1996: Ernst Leopold Prinz von Sachsen-Coburg und Gotha (1936-1996), da hans mor var født som baronesse, havde han ikke arveret til Sachsen-Coburg og Gotha. 
 1996-nu: Hubertus Prinz von Sachsen-Coburg und Gotha (født 1961), da hans bedstemor var født som baronesse, har han ikke arveret til Sachsen-Coburg og Gotha. 
 Sebastian Prinz von Sachsen-Coburg und Gotha (født 1994).

Albany
Aabenraa Idræts- og Gymnastikforening

Aabenraa Idræts- og Gymnastikforening (AA.I.G.) er en dansk idrætsforening hjemmehørende i Aabenraa. Foreningen er dannet ved en sammenslutning af Aabenraa Gymnastikforening, stiftet 18. oktober 1922, og Aabenraa Statsskoles Idrætsforening, stiftet 27. august 1941. Foreningen har følgende afdelinger; gymnastik, atletik, orienteringsløb, volleyball og petanque.

Se også 
 :Kategori:Atleter fra Aabenraa IG

Atletikklubber i Danmark
Idræts- og Gymnastikforening
Etableret i 1922
Etableret i 1941
(11430) Lodewijkberg

11430 Lodewijkberg er en asteroide med en omløbstid på 1195,5383307 days (3,27 år). Den er opkaldt efter astronauten Lodewijk van den Berg. 

Asteroiden blev opdaget den 17. oktober 1960.

Referencer 

Lodewijkberg, (11430)
A1 Bregenz

A1 Bregenz HB er en østrigsk  håndboldklub. Klubben blev grundlagt i 1946 som en underforening til SC Schwarz-Weiß Bregenz, der også havde afdelinger for blandt andet fodbold og tennis.De bæev en selvstændig klub i 1999. Indtil 1995 spillede man i det tyske ligasystem, men har derefter tilhørt det østrigske ligasystem. Efter to sæsoner i næstøverste række i Østrig rykkede klubben op i øverste række i 1997/98. I 2000/01 vandt klubben det østrigske mesterskab for første gang, hvilket dog skulle gentage sig syv gange de efterfølgende otte sæsoner. Den østrigske pokalturnering har klubben vundet fire gange (2000, 2002, 2003 og 2006). Klubben har deltaget i gruppespillet i EHF Champions League fire gange i 2000'erne.

Eksterne henvisinger 
 Klubbens hjemmeside  
 Oversigt over østrigske mestre  
 Oversigt over østrigske pokalmestre  

Håndboldklubber fra Østrig
Etableret i 1946
Bonifacius af Montferrat

Bonifacius af Montferrat (født ca.1150, død 4. september 1207) var markgreve af Montferrat (Italiensk: Monferrato) og var fra 1201 den officielle leder af Det Fjerde Korstog.

Rolle i Det Fjerde Korstog 
Efter korstogets oprindelige leder, Grev Thibaut af Champagnes, død, blev Bonifacius af Montferrat tilbudt kommandoen over hele korsfarerhæren, mod selv at drage med på togtet.

Marsk Gotfred af Villehardouin beskrev Bonifacius som "en af dem blandt alle nulevende, der nyder det største ry". Bonifacius var den højst rangerende adelsmand blandt alle deltagerne i Det Fjerde Korstog, og hans deltagelse tilføjede således også en betydelig mængde prestige til selve ekspeditionen.

På trods af både at være korstogets officielle leder samt den højst rangerende person, blev Bonifacius alligevel forbigået til fordel for Grev Balduin af Flandern, da der skulle vælges en kejser efter erobringen af Konstantinopel.

Bonifacius døde i kamp mod den bulgarske konge Johannis' styrker i efteråret 1207. I følge Gotfred af Villehardouin, gik Bonifacius i hast til angreb på fjendens soldater, uden rustning, for at beskytte sin bagtrop, og mistede i den forbindelse livet til et skudsår.

Kilder 
Primærkilder:
Gotfred af Villehardouin: "Konstantinopels Erobring" i To beretninger om korsfarernes erobring af Konstantinopel, oversat af P.E. Langballe, Det Schønbergske Forlag, 1931

Markgrever og markiser
Personer fra middelalderen
Europahalle

Europahalle er en indendørs sportsarena i Karlsruhe i Tyskland. Hallen har plads til 9.000 tilskuere.

Eksterne henvisninger 
 Hallens hjemmeside  

Multiarenaer i Tyskland
Karlsruhe
Heidi Wang

Heidi Wang (; født 9. august 1956) er kommunalpolitiker for partiet Venstre  i Københavns Borgerrepræsentation.

Baggrund 
Wang, der er født og opvokset i Taiwan, blev dansk gift med en studiekammerat hun mødte i USA og flyttede til Danmark i 1983. I 1986 fik hun statsborgerskab. Wang er bachelor i tysk fra Fu-Jen Catholic University i Taiwan samt cand.scient. i mediekundskab fra East Texas State University, USA. Da hun kom til Danmark i 1980’erne, ville arbejdsmarkedet ikke anerkende hendes uddannelser, så hun supplerede dem med Den Erhvervsøkonomiske Suppleringsuddannelse fra Handelshøjskolen i Århus og blev importøkonom ved Hobro Handelsskole. Heidi Wang taler flydende engelsk, dansk, kinesisk og tysk.

Heidi Wang har siden 1986 været selvstændig oversætter og konsulent med speciale i Kina. Hun var i tre år China Area Manager for Niels Brock, var i en periode ansat i FN og har siden 2012 været præsident for Nordic-Chinese Chamber of Commerce.

Heidi Wang er fraskilt og har sønnen Daniel. I dag bor hun på Østerbro i København.

Politisk karriere 
Heidi Wang blev valgt til Københavns Borgerrepræsentation for Venstre i 2001 og i 2005 og 2009. I 2010 skiftede hun til Liberal Alliance. Wang er medlem af Økonomiudvalget og Teknik- og Miljøudvalget. Tidligere har hun været medlem af Beskæftigelses- og Integrationsudvalget samt Uddannelses- og Ungdomsudvalget. Hun har været opstillet til Folketinget for både Venstre og Liberal Alliance. Wang blev valgt til borgerrepræsentationen for Liberal Alliance ved kommunalvalget i 2017 og i 2020 skiftede hun tilbage til Venstre  Hun blev ikke genvalgt ved kommunalvalget 2021, men genindtrådte i Borgerrepræsentationen i marts 2022 idet hun overtog Cecilia Lonning-Skovgaards mandat efter dennes tilbagetræden.

Heidi Wang blev den første folkevalgte østasiat i Danmark.

Bogudgivelse 
I 2006 skrev Flemming Ytzen bogen: ”Danmark Er Ikke For Tøsedrenge – Heidi Wangs vej fra Taiwan til dansk politik”. Bogen er delvist biografi, delvist samtalebog med dialog mellem Heidi Wang, Bertel Haarder og Søren Pind og med forord af Naser Khader. Bogens temaer er integration, politik og ”SystemDanmark”.

Referencer 

Medlemmer af Københavns Borgerrepræsentation i 2000-tallet
Tidligere medlemmer af Københavns Borgerrepræsentation fra Liberal Alliance
Medlemmer af Københavns Borgerrepræsentation fra Venstre
Gusinoje

Gusinoje (, ; ) er en sø i Republikken Burjatia i Rusland. Søen ligger omkring 120 kilometer fra Ulan-Ude, som er republikkens hovedstad og tæt på grænsen til Mongoliet. Byen Gusinoozjorsk ligger på søens nordøstlige bred. Det gamle buddhistkloster Tamtjinskij Datsan ligger på den modsatte bred i den lille by Gusinoje Ozero.

Søen fik sit navn på grund af det store antal gæs der levede på øen Oseredysj, som nu er oversvømmet, hvilket har begrænset antallet af gæs i søen.

Se også 
 Bajkalsøen

Eksterne henvisninger 

Søer i Republikken Burjatia
Søer i Rusland
Dalrype

Dalrype (Lagopus lagopus) er en hønsefugl i gruppen af skovhøns. Det er en standfugl, der yngler i fx birkeskove og på heder i Skotland, Skandinavien, Sibirien samt i Alaska og det nordlige Canada.

Beskrivelse 
Hannens sommerdragt er marmoreret brun, med en rødlig nuance til halsen og brystet, en sort hale, og hvide vinger og underside. Den har to iøjnefaldende lapper over øjnene, som bliver fremtrædende i ynglesæsonen. Hunnen er magen til, men mangler hagelapper og har brune fjer strøet over hele bugen. Om vinteren bliver fjerdragten for begge køn helt hvid, bortset fra den sorte hale.

Den kan skelnes fra Fjeldrype (L. muta) efter habitaten (dalrype er ikke påvist over trægrænsen), sin større størrelse og tykkere næb; sommerdragten er mere brun.

Forplantning og adfærd 
Dalrype er en hårdfør planteæder, men nyklækkede unger lever især af insekter.

Hos alle andre arter af ryper, tager kun hunnen ansvaret for ungerne. Men hos dalrypen tager også hannen ofte ansvar for afkommet, især i forsvaret mod rovdyr. Hannerne kan f.eks. angribe mennesker for at aflede opmærksomheden fra deres unger.

Arktis' fugle
Ryper
Subarktiske fugle
Hjerpe

Hjerpe (Tetrastes bonasia) er en hønsefugl i gruppen af skovhøns. Den er en af de mindre skovhøns. Det er en standfugl, som yngler i hele det nordlige Eurasien i tæt, fugtig, blandet nåleskov.

Reden bygges på jorden, og 3-6 æg er den normale kuldstørrelse. Hunnen tager hele ansvaret for at udruge æg og senere omsorg for kyllingerne.

Hannen har en kort kam og en hvid-kantet sort hals. Hunnen har en kortere kam og mangler den sorte hals. I flugt ses den grå hale med sort spids.

Den lever på jorden, primært som planteæder, men når den har unger suppleres med insekter.

Europas fugle
Fasanfugle
Fugle fra Nordasien
Fugle fra Skandinavien
Tee Vee Pop

Tee Vee Pop (1980-1984) var et meget aktivt pige punk/postpunk/art-punk/new wave band på den tidlige danske punkscene. Bandet spillede bl.a. til Nosferatu Festival i 1982 og medvirker på Nosferatu Festival albummet med nummeret "Final". På Tee Vee Pop's 1982 single "Touching", som udkom på Irmgardz, bliver bandet back'et op af Peter Peter og Knud Odde fra punkbandet Sods, Knud Odde skrev teksten til "Tell Me".

Tee Wee Pop's koncert med bl.a. Sods og Ballet Ballet Mécanique i Rockmaskinen den 3. januar 1981, var sandsynligvis bandets debutkoncert. Og deres sidste koncert var formentlig den 5. marts 1984 i Musikcafé'n hvor de spillede sammen med cowpunk-bandet Disneyland After Dark.

Bandmedlemmerne i Tee Wee Pop var Xenia Foss (vokal), Tulle Sigbrand (guitar), Esle (bas) og Jette (trommer).

Udgivelser 
 Tee Vee Pop 1 – MC, 1981 (Irmgardz / IRMGK 503)
 For Vor Tids – MC, 1982 (Gry)
 Touching – 7” EP, 1982 (Irmgardz / Irmgs 109)
 Nosferatu Festival – 12" LP Live Compilation, 1982 (Nosferatu Records / NOS1)

Eksterne kilder/henvisninger 
 Blog med fotos og musik af Tee Wee Pop
 Tee Vee Pop på last.fm
 Tee Vee Pop debut – Rockmaskinen plakat
 Generelle punkkoncerter 1981
 Generelle punkkoncerter 1984
 Single med info på soundstation.dk
 Single bagside med foto og medvirkende 
 Diskografi på garagerock.dk
 Diskografi på killfromtheheart.com 

Punkgrupper fra Danmark
Musikgrupper fra 1980
Ophørt i 1984
Vilhelm Lemvig

Vilhelm Lemvig (født 8. juni 1690, død 20./21. juni 1768 i København) var en dansk søofficer.

Han var søn af etatsråd Peder Lemvig og Maren Worm, blev underløjtnant i Flåden 1709, premierløjtnant 1711, kaptajnløjtnant 1714, kaptajn 1716 og kommandørkaptajn 1719. År 1712 var han som chef for snauen Snarensvend underlagt viceadmiral Christen Thomesen Sehested og kæmpede ved Rygen med den svenske kommandør Hencks skibe. Året efter blokerede han fæstningen Wismar og erobrede på hjemrejsen en svensk snau. 1716 som chef for stykprammen Hjælperen (senere linjeskibet Laaland) deltog han i Tordenskiolds angreb mod den svenske transportflåde i Dynekilen (8. juli). 1718 kæmpede han som chef for fregatten Pommern i Kattegat med et svensk orlogsskib, som han jagede ind til Marstrand og tog derefter en del priser. 1728 gjorde Lemvig tillige med søofficererne Frederik Hoppe og Ulrik Frederik Suhm modforestillinger til Admiralitetet angående de alt for knappe hvervningspenge, hvormed kompagnicheferne var aflagt. Dette skridt – ihvorvel berettiget – tog Frederik IV dem meget unådigt op; uden rettergang eller dom afskedigedes de alle tre, men blev ved Christian VI's tronbestigelse genindsat i nummer (1730).

Lemvig, der efter sin lange krigstjeneste led af gigt og podagra og imidlertid var flyttet på landet ved Birkerød, foretrak dog at blive i ro, hvorfor han året efter tog sin afsked med schoutbynachts karakter, hvilken endog 1747 forhøjedes til viceadmirals karakter. Han døde natten mellem 20. og 21. juni 1768 under et besøg i København.

Lemvig blev 1731 gift med Elisabeth Muhle Lemvig, f. With (død 12. juni 1758), enke efter konfessionarius Christian Lemvig. Hendes ægteskab med Vilhelm Lemvig var barnløst.

Kilder 
 C. With, "Vilhelm Lemvig", i: C.F. Bricka (red.), Dansk Biografisk Lexikon, København: Gyldendal 1887-1905.
 Kbhvns Adr. Compt.s Efterretn. 1768, nr. 85.

Danskere i 1700-tallet
Admiraler fra Danmark
Personer i Den Store Nordiske Krig fra Danmark-Norge
Personer i Dansk Biografisk Leksikon
Atatürk Stadion

Atatürk Stadion eller Atatürk Olympiske Stadion er et stadion i det vestlige Istanbul, Tyrkiet. Det er opkaldt efter Kemal Atatürk. Opførelsen af anlægget blev påbegyndt i 1999, og stadionet stod færdigt i 2002. Det blev bygget for at understøtte Istanbuls bud på værtskabet for sommer-OL 2008, som byen dog ikke fik tildelt (det gik i stedet til Beijing). 

Stadionet har 76.092 pladser, der alle er siddepladser, hvilket gør det til et femstjernet anlæg efter UEFAs målestok. Dermed er det i stand til at afholde finaler for UEFA-begivenheder. I 2005 lagde Atatürk Stadion for første gang græs til en sådan finale, da Champions League-finalen mellem Liverpool F.C. og A.C. Milan blev spillet her 25. maj. Da stadionet har fuld atletikkapacitet, er det også godkendt af IAAF og IOC til topbegivenheder inden for atletik, og der har været afholdt flere europæiske atletikkonkurrencer her. 

Atatürk Stadion er hjemmebane for İstanbul BB samt Tyrkiets fodboldlandshold. I visse perioder har også andre fodboldhold spillet hjemmekampe på banen; i sæsonen 2003-04 holdt Galatasaray S.K. til her, mens deres normale stadion, Ali Sami Yen Stadion, blev renoveret, samt i 2006-07 i nogle af holdets Champions League-kampe. Desuden har Sivasspor spillet nogle kampe med Atatürk Stadion som hjemmebane, når dårligt vejr har umuliggjort afholdelse af kampe på holdets normale hjemmebane.

Renovation 
Oprindeligt havde anlægget kapacitet til 80.597 tilskuere, men op til CL-finalen i 2005 fjernede man omkring 4.500 pladser, hvorfra det ikke var muligt at se hele banen.

Koncerter  
Som de fleste andre store stadioner i verden har også Atatürk Stadion været spillested for musikalske verdensnavne. U2 gæstede anlægget 6. september 2010, og 55.000 tilskuere mødte op til begivenheden.

Tilskuerrekorder

Eksterne henvisninger 
 Officiel hjemmeside   
 Billeder af stadion  

Fodboldstadioner i Tyrkiet
Etableret i 2002
Sport i Istanbul
Lamar River

Lamar River er en biflod til Yellowstonefloden i den nordvestlige del af staten Wyoming i USA. Floden, der er ca. 64 km lang, har hele sit forløb inden for grænserne af Yellowstone National Park.

Navn 
Indtil ca. 1885 var floden kendt som East Fork of the Yellowstone River, men under en geologisk ekspedition i 1884-85 blev floden opkaldt efter den daværende indenrigsminister i USA, Lucius Quinctius Cincinattus Lamar. .

Geografi 
Floden udspringer i bjergkæden Absaroka Range i den østlige del af nationalparken og flyder mod vest gennem parkens nordøstlige hjørne.  Floden har adskillige mindre bifloder, fx Soda Butte Creek, og Slough Creek. Floden udmunder i Yellowstonefloden lige efter Yellowstone Falls, nær Tower Junction, Wyoming. Den del af parken som floden strømmer gennem blev hådt ramt under den store skovbrand i 1989.

Dyreliv 

Floden løber gennem Lamar Valley, som sammen med Hayden Valley, er blevet kaldt Nordamerikas Serengeti på grund af det rige dyreliv i dalen. Dalen er kendt som et af de bedste steder at observere grizzlybjørne og ulve, hvoraf flere af parkens flokke holder til i dalen. Tre steder i dalen, Soda Butte, Crystal Creek og Rose Creek,  blev der udsat ulve, da man genindførte ulvene i nationalparken i 1995. . Der er også større flokke af bison, som ofte ses i dalen og der er mulighed for at møde wapitihjorte og flere andre dyr.

Floden er et populært sted for fluefiskere .

Noter 

Yellowstone National Park
Vandløb i Wyoming
Tina Talks

Tina Talks (1982) – super kortlivet dansk punkband med bl.a. Lars Bo ”Tolle” Tolstoy Jacobsen (bas, også i Before og ADS), Peter Peter (guitar, også i Sods) og Tomas Ortved (trommer, også i Sods). Faktisk ser det ud til, at Tina Talks var et band specielt sammensat til at spille til Nosferatu Festival i 1982 og/eller medvirke på Nosferatu Festival albummet. Bandet står ikke på Nosferatu Festival koncert plakaten, men medvirker på albummet med nummeret "Tomorrow ". Bandet ser ikke ud til, at have spillet udover i forbindelse med Nosferatu Festival.

Udgivelser 
 Nosferatu Festival – 12" LP Live Compilation, 1982 (Nosferatu Records / NOS1)

Eksterne kilder/henvisninger 
 Nosferatu Festival plakat
 Album tracks på discogs.com
 Peter Peter biografi 
 Tolle Tolstoy's medvirken i ADS 

Punkgrupper fra Danmark
Musikgrupper fra 1982
Ophørt i 1982
Ronal Barbaren

Ronal Barbaren er en dansk stereoskopisk computeranimationsspillefilm fra 2011 instrueret af Thorbjørn Christoffersen, Kresten Vestbjerg Andersen og Philip Einstein Lipski, og er deres tredje biograffilm efter Terkel i knibe og Rejsen til Saturn, produceret af Einstein Film med støtte fra Dansk filminstitut, TV 2, og distribueret af Nordisk Film og Nordisk Film & TV Fond. Det er en humoristisk fantasy-eventyrfilm som parodierer barbarerne og andre stereotyper af sword and sorcery fiktion, rollespil og film som Conan the Barbarian og Dungeons & Dragons klassen, fantasy-boomet i 1980'erne sammen med heavy metal. Filmen har premiere i Danmark 29. september 2011.

Handling 

På et klippefremspring ligger en landsby, beboet af verdens bedste krigere - barbarerne. I barbarernes landsby er alle selvfølgelig kampdygtige (og omhyggeligt epilerede og olie-indsmurte) muskelbundter - undtagen den splejsede og selvværdsramte barbar Ronal, som må finde sig i mangt og meget fra sine lidet tænksomme med-barbarer. Tilfældet vil dog at han som den eneste undslipper, da den onde fyrst Volcazar angriber landsbyen og bortfører alle barbarerne. Ronal må nu drage ud i verden for at redde barbarerne og bekæmpe Volcazars planer om at erobre hele verden, sammen med den buttede og dameglade (omend lidet succesfulde) skjald Alibert, den krigeriske skjoldmø Zandra og den metroseksuelle elver Elric, og han må kæmpe mod både amazoner, feer med giftpile og mange andre farer.

Stemmer 
Stemmeskuespillerne inkluderer Anders Juul, Lars Bom, Ole Ernst, sword and sorcery-veteranerne Brigitte Nielsen og Sven-Ole Thorsen og Lars Mikkelsen i den originale danske version og Adrian Edmondson, Ben Bledsoe, Dee Snider og Louis Lombardi i den engelsksprogede dubbing.
 Anders Juul – Ronal
 Hadi Ka-Koush – Alibert
 Lærke Winther Andersen – Zandra
 Brian Lykke – Elric
 Lars Mikkelsen – fyrst Volcazar
 Peter Aude – Gundar
 Lars Bom – Gorak
 Jens Jacob Tychsen – Gu'ra Zul
 Ole Thestrup – Oraklet
 Preben Kristensen – Mester Florian
 Ole Ernst – Fortæller
 L.O.C. – Tango The Bar-Hunk
 Gitte Nielsen – Amazonernes Dronning
 Jesper Binzer – Sporfugl/Fuld fyr
 Bodil Jørgensen – Bar-fe
 Szhirley – Amazon-vagt

Øvrige stemmer 
 Michael Frandsen
 Niels Rahr
 Jan Duckert
 Bjarne Spellerberg Orfelt
 Henrik Juul
 Zdenko Santini
 Anders Brogaard Jensen
 Mads Buch
 Adam Jala Alaldi
 Tobias Gundorff Boesen
 Thorbjørn Christoffersen
 Philip Einstein Lipski
 Eddy May
 Maria Einstein Biilmann
 Mette-Marie Trier
 Josefine Stork Jangaard
 Isabella Munk Billing
 Josefine Poulsen
 Liva Prescott Thomsen
 Amira Høgh Daimar
 Katja Byskov Møntsted
 Mette Meyer-Zeuthen
 Martin Preisler

Kilder

Eksterne henvisninger 
 

Animationsfilm fra Danmark
Danske film fra 2011
Komediefilm fra Danmark
Film fra Nordisk Film
Eventyrfilm fra Danmark
Fantasyfilm fra Danmark
Dansksprogede film